**ปัจจัยที่มีอิทธิพลต่อการตัดสินใจใช้แหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

**Factors Influencing Decision Making in Using Information Sources for Academic Writing of Undergraduate Students at Princess of Naradhiwas University**

รจเรข กำแหงกิจ1\* เดชดนัย จุ้ยชุม2 และเกษรา บ่าวแช่มช้อย3

1, 2, 3คณะศิลปศาสตร์ มหาวิทยาลัยนราธิวาสราชนครินทร์ อำเภอเมือง จังหวัดนราธิวาส 96000

\*E-mail: rojarek.k@pnu.ac.th

**บทคัดย่อ**

การวิจัยครั้งนี้มีวัตถุประสงค์เพื่อศึกษา 1) การเข้าถึงแหล่งสารสนเทศ และ 2) ปัจจัยที่มีอิทธิพลต่อการตัดสินใจใช้สารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์ กลุ่มตัวอย่าง คือ นักศึกษา ปีการศึกษา 2563 จำนวน 151 คน โดยการสุ่มกลุ่มตัวอย่างแบบชั้นภูมิ ตัวแปรต้น คือ เพศ ชั้นปี และคณะ และตัวแปรตาม คือ การเข้าถึงแหล่งสารสนเทศ และการตัดสินใจใช้แหล่งสารสนเทศประเภทต่างๆ เครื่องมือวิจัยที่ใช้ในการวิจัย คือ แบบสอบถามการวิจัย ซึ่งได้ค่าสัมประสิทธิ์อัลฟ่าของครอนบาค เท่ากับ 0.811 วิเคราะห์ข้อมูลโดยใช้ค่าเฉลี่ย ค่าร้อยละ ส่วนเบี่ยงเบนมาตรฐาน และการวิเคราะห์ถดถอยโลจิสติก

ผลการวิจัย พบว่า 1) นักศึกษามีการเข้าถึงแหล่งสารสนเทศอินเทอร์เน็ต โดยใช้ Search Engine มากที่สุด มีการรับรู้และการเข้าถึงแหล่งสารสนเทศอินเทอร์เน็ต โดยมีความสะดวกในการเข้าถึงแหล่งสารสนเทศ อยู่ในระดับมาก (****=4.41, S.D.=0.715) และมีความง่ายในการเข้าถึงแหล่งสารสนเทศ อยู่ในระดับมาก (****=4.32, S.D.=0.727) สอดคล้องกับที่นักศึกษามีการตัดสินใจใช้แหล่งสารสนเทศอินเทอร์เน็ต มากที่สุด และ 2) ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจเลือกใช้แหล่งสารสนเทศ พบว่า คณะ เป็นปัจจัยที่มีอิทธิพลต่อการตัดสินใจใช้แหล่งสารสนเทศบุคคล อย่างมีนัยสำคัญทางสถิติที่ระดับ 0.01 คณะ และชั้นปี มีอิทธิพลต่อการตัดสินใจใช้แหล่งสารสนเทศสถาบัน อย่างมีนัยสำคัญทางสถิติที่ระดับ 0.05 และ 0.01 ชั้นปี มีอิทธิพลต่อการตัดสินใจใช้แหล่งสารสนเทศสื่อสารมวลชน อย่างมีนัยสำคัญทางสถิติที่ระดับ 0.01 และไม่พบปัจจัยใดที่มีอิทธิพลต่อการตัดสินใจใช้แหล่งสารสนเทศอินเทอร์เน็ต

*คำสำคัญ:* แหล่งสารสนเทศ การเขียนงานทางวิชาการ นักศึกษา

**Abstract**

This research aimed to 1) Access to information sources and 2) Factors influencing decision making in using information sources for academic writing of undergraduate students at Princess of Naradhiwas University. The samples of this research were 151 students, selected by using Stratified Random sampling, in their 2020 academic year. The independent variables were gender, level of study, and faculty. The dependent variables were accessing and deciding on the use of different types of information sources. The research instruments used in this study was questionnaire in which the Cronbach‘s alpha coefficient was 0.811. The data of this study was analyzed by using mean (****), percentage, standard deviation (S.D.) and logistic regression.

The results showed that: 1) Students had the most access to internet information sources using search engines, students had the perception and the access to internet information sources with accessibility to information sources at a high level (****=4.41, S.D.=0.715), easy access to information sources at a high level (****=4.32, S.D.=0.727), and students made the most decisions to use internet sources. 2) The analysis of the personal factors that affected the decision making of students in using the information sources showed that the faculty was the variable which influenced the decision making in using the personal information sources with statistical significance level of 0.01, the level and faculty of study were the variables that influenced the decision making in using the institute information sources with statistical significance level of 0.01 and 0.05 respectively, and the level of study was the variable that influenced the decision making in using mass communication information sources with statistical significance level of 0.01. However, there was no significant factor that influenced decision making in using internet information sources.

*Keywords:* Information Sources, Academic Writing, Undergraduate Students

**บทนำ**

การศึกษาในยุคปัจจุบันเป็นยุคที่ข้อมูลข่าวสารมีการเปลี่ยนแปลงตลอดเวลา ทำให้เกิดองค์ความรู้ใหม่เกิดขึ้นมากมาย ด้วยความก้าวหน้าของเทคโนโลยีสารสนเทศ การเข้าถึงแหล่งข้อมูลสามารถทำได้ทุกที่ทุกเวลา ส่งผลให้ผู้เรียนต้องมีการพัฒนาความสามารถการใช้เทคโนโลยีสารสนเทศในการเรียนรู้ด้วยตนเองอย่างต่อเนื่อง เนื่องจากปัจจุบันที่สารสนเทศมีปริมาณเพิ่มขึ้นอย่างมาก แม้แต่ประเทศที่มีการพัฒนาน้อยที่สุดด้วยข้อจำกัดต่างๆ ก็ตาม (Khan, 2017) จึงทำให้เกิดแหล่งสารสนเทศและทรัพยากรสารสนเทศที่ผู้เรียนสามารถใช้เทคโนโลยีสารสนเทศในเข้าถึงได้เป็นจำนวนมาก

แหล่งสารสนเทศและทรัพยากรสารสนเทศที่ผู้เรียนเข้าถึงและเพื่อใช้ประกอบการเรียนการสอน อาจมีได้ทั้งแหล่งสารสนเทศจากภายในและภายนอกสถาบันการศึกษา ซึ่งมีสารสนเทศที่ได้ทั้งจากหนังสือ บทความ ฐานข้อมูลอิเล็กทรอนิกส์ อินเทอร์เน็ต หรือได้สารสนเทศจากการสนทนา การสอบถามจากผู้รู้สารสนเทศ (ภคพร อำมาตย์มณี ชุ่มอินทรจักร์, 2558) อย่างไรก็ตามในการเรียนการสอนนั้นจะมีการมอบหมายงานเป็นส่วนหนึ่งในการเรียน การที่นักศึกษาจะสามารถทำงานตามที่ได้รับมอบหมายหรือกิจกรรมในการเรียนการสอนได้อย่างมีประสิทธิภาพและประสิทธิผลนั้น ควรมีความสามารถในการสืบค้นสารสนเทศ เพื่อที่จะสืบค้นสารสนเทศมาทำงานตามที่ได้รับมอบหมายได้

การพัฒนาการเรียนการสอนที่ส่งเสริมให้นักศึกษาได้มีการศึกษาค้นคว้าและรวบรวมสารสนเทศ บันทึกเพื่อวิเคราะห์และสังเคราะห์ข้อมูลที่ได้นำมาเรียบเรียงงานเขียนวิชาการ ซึ่งเป็นส่วนหนึ่งของการส่งเสริมให้เกิดการเรียนรู้ มีความรอบรู้ เรียนรู้ด้วยตนเอง อย่างต่อเนื่องตลอดชีวิตนั้น จำเป็นที่จะต้องทราบข้อมูลเกี่ยวกับการเข้าถึงแหล่งสารสนเทศ และปัจจัยที่มีปัจจัยที่มีอิทธิพลต่อการเลือกตัดสินใจใช้สารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์ ซึ่งข้อมูลที่ได้ไปใช้เป็นแนวทางในการปรับปรุงและพัฒนา รวมถึงจัดสิ่งสนับสนุนในการจัดการเรียนการสอน ทั้งในห้องเรียนและนอกห้องเรียนให้มีประสิทธิภาพมากยิ่งขึ้น รวมถึงส่งเสริมให้นักศึกษาเกิดการเรียนรู้ มีความรอบรู้ และเรียนรู้ด้วยตนเองอย่างต่อเนื่องตลอดชีวิตต่อไป

**วัตถุประสงค์การวิจัย**

1. เพื่อศึกษาการเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์

2. เพื่อศึกษาปัจจัยที่มีอิทธิพลต่อการตัดสินใจใช้สารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์

**วิธีดำเนินการวิจัย**

**1. กรอบแนวคิดการวิจัย**

การวิจัยเรื่อง ปัจจัยที่มีอิทธิพลต่อการตัดสินใจใช้แหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์ มีขอบเขตการศึกษาดังนี้

กลุ่มตัวอย่าง คือ นักศึกษามหาวิทยาลัยนราธิวาสราชนครินทร์ มีตัวแปรต้น คือ เพศ ชั้นปี และคณะ และตัวแปรตาม คือ การเข้าถึงและการตัดสินใจใช้แหล่งสารสนเทศประเภทต่างๆ โดยมีกรอบแนวคิดในการวิจัย ดังนี้

**ตัวแปรต้น**

1. เพศ

2. ชั้นปี

3. คณะ

**ตัวแปรตาม**

**1. การเข้าถึงแหล่งสารสนเทศเพื่อการเขียนงานทางวิชาการ**

**2. การตัดสินใจใช้แหล่งสารสนเทศประเภทต่างๆ เพื่อการเขียนงานทางวิชาการ**

- แหล่งสารสนเทศบุคคล (ใช้/ไม่ใช้)

- แหล่งสารสนเทศสถาบัน (ใช้/ไม่ใช้)

- แหล่งสารสนเทศสื่อสารมวลชน (ใช้/ไม่ใช้)

- แหล่งสารสนเทศอินเทอร์เน็ต (ใช้/ไม่ใช้)

**รูปที่ 1** **กรอบแนวคิดการวิจัย**

**2. ประชากรและกลุ่มตัวอย่าง**

ประชากร คือ นักศึกษามหาวิทยาลัยนราธิวาสราชนครินทร์ที่ลงทะเบียนเรียน ปีการศึกษา 2563 ในรายวิชาสารสนเทศเพื่อการศึกษาค้นคว้าและการเขียนงานทางวิชาการ (รหัสวิชา 11-024-126) จำนวน 86 คน และรายวิชาการค้นคว้าสารสนเทศและการเขียนงานทางวิชาการ (รหัสวิชา 11-024-110) จำนวน 155 คน รวมเป็นจำนวน 241 คน ขนาดกลุ่มตัวอย่างที่ใช้วิจัยโดยการคำนวนจากสูตรของทาโร ยามาเน่ (Yamane, 1973) ที่ระดับความเชื่อมั่น 95% และความคลาดเคลื่อนที่ ±5% และใช้วิธีสุ่มกลุ่มตัวอย่างแบบชั้นภูมิ (Stratified Random Sampling) จำนวน 151 คน

**3. เครื่องมือที่ใช้ในการรวบรวมข้อมูล**

เครื่องมือที่ใช้ในการรวบรวมข้อมูลของการวิจัยครั้งนี้ คือ แบบสอบถามการวิจัย เรื่อง ปัจจัยที่มีอิทธิพลต่อการตัดสินใจใช้สารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์ แบ่งออกเป็น 3 ตอน ได้แก่

ตอนที่ 1 สถานภาพทั่วไปของนักศึกษา เป็นคำถามเกี่ยวกับข้อมูลพื้นฐาน ได้แก่ เพศ ชั้นปี และคณะ เป็นคำถามแบบเลือกตอบ และเติมคำ

ตอนที่ 2 การเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์ ได้แก่ 1) แหล่งสารสนเทศบุคคล 2) แหล่งสารสนเทศสถาบัน 3) แหล่งสารสนเทศสื่อสารมวลชน และ 4) แหล่งสารสนเทศอินเทอร์เน็ต เป็นแบบสอบถามแบบเลือกตอบ

ตอนที่ 3 การตัดสินใจใช้แหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์ โดยเป็นแบบสอบถามแบบมาตราส่วนประมาณค่า 5 ระดับ (Rating Scale) ตามแบบของลิเคิร์ท (Likert) โดยผู้วิจัยได้กำหนดคะแนนดังนี้

มากที่สุด ให้ค่าน้ำหนักคะแนนเท่ากับ 5

มาก ให้ค่าน้ำหนักคะแนนเท่ากับ 4

ปานกลาง ให้ค่าน้ำหนักคะแนนเท่ากับ 3

น้อย ให้ค่าน้ำหนักคะแนนเท่ากับ 2

น้อยที่สุด ให้ค่าน้ำหนักคะแนนเท่ากับ 1

ส่วนเกณฑ์การแปลความหมายคะแนน กำหนดไว้ดังนี้ (บุญชม ศรีสะอาด, 2553)

4.51 - 5.00 หมายความว่าอยู่ในระดับ มากที่สุด

3.51 - 4.50 หมายความว่าอยู่ในระดับ มาก

2.51 - 3.50 หมายความว่าอยู่ในระดับ ปานกลาง

1.51 - 2.50 หมายความว่าอยู่ในระดับ น้อย

1.00 - 1.50 หมายความว่าอยู่ในระดับ น้อยที่สุด

ตอนที่ 4 ข้อเสนอแนะ เป็นแบบสอบถามแบบปลายเปิด

ทดสอบคุณภาพของเครื่องมือ โดยนำเสนอต่อผู้เชี่ยวชาญ จำนวน 3 คน เพื่อให้ผู้เชี่ยวชาญประเมินแบบสอบถาม โดยคำนวณหาค่าความสอดคล้องของวัตถุประสงค์กับคำถาม (Index of Item Object Congruency: IOC) จากนั้นนำผลการพิจารณามาวิเคราะห์หาค่าความเที่ยงตรงด้านเนื้อหา และปรับปรุงแก้ไขให้ถูกต้องยิ่งขึ้น ใช้เกณฑ์การพิจารณาเลือกข้อคำถามที่มีค่าดัชนีความสอดคล้องตั้งแต่ 0.50 ขึ้นไป โดยปรับแก้ข้อคำถามตามคำแนะนำจากผู้เชี่ยวชาญ แล้วนำแบบสอบถามไปทดลองใช้ (Try out) กับนักศึกษาที่ไม่ใช่กลุ่มตัวอย่าง จำนวน 30 ฉบับ จึงนำมาคำนวณหาค่าความเชื่อมั่น (Reliability) ของแบบสอบถาม (Cronbach, 1970) ได้ค่าความเชื่อมั่นโดยใช้สูตรสัมประสิทธิ์แอลฟา (Alpha-coefficient) ของครอนบาค เท่ากับ 0.811

**4. การเก็บรวบรวมข้อมูล**

ผู้วิจัยได้เก็บรวบรวมข้อมูล โดยนำแบบสอบถามฉบับสมบูรณ์ไปเก็บรวบรวมข้อมูลกับกลุ่มตัวอย่าง คือ นักศึกษามหาวิทยาลัยนราธิวาสราชนครินทร์ที่ลงทะเบียนเรียนภาคการศึกษาปลาย ปีการศึกษา 2563 ในรายวิชาสารสนเทศเพื่อการศึกษาค้นคว้าและการเขียนงานทางวิชาการ (รหัสวิชา 11-024-126) และรายวิชาการค้นคว้าสารสนเทศและการเขียนงานทางวิชาการ (รหัสวิชา 11-024-110) จำนวน 151 ชุด ใช้ระยะเวลาในการเก็บรวบรวมข้อมูล 1 เดือน (เดือนเมษายน พ.ศ. 2563) นำแบบสอบถามมาตรวจสอบ หากพบว่าแบบสอบถามไม่สมบูรณ์ จะเก็บข้อมูลเพิ่มเติมให้ครบตามจำนวนแบบสอบถามที่กำหนดไว้

**5. การวิเคราะห์ข้อมูล**

ผู้วิจัยนำแบบสอบถามที่ได้รับกลับคืนมาวิเคราะห์ข้อมูลโดยใช้โปรแกรมสำเร็จรูป สถิติที่ใช้ในการวิเคราะห์ข้อมูล ได้แก่

5.1 วิเคราะห์ค่าสถิติพื้นฐาน สถิติที่ใช้ ได้แก่ ค่าเฉลี่ย (****) และค่าร้อยละ (Percentage)

5.2 วิเคราะห์ปัจจัยที่มีอิทธิพลต่อการรับรู้ การเข้าถึงแหล่งสารสนเทศ และการตัดสินใจใช้แหล่งสารสนเทศเพื่อการเขียนงานทางวิชาการของนักศึกษา สถิติที่ใช้ ได้แก่ ส่วนเบี่ยงเบนมาตรฐาน (Standard Deviation: SD) และวิเคราะห์การถดถอยโลจิสติก (Logistic regression)

**ผลการวิจัย**

**1. สถานภาพทั่วไปของนักศึกษา**

เพศ นักศึกษาส่วนใหญ่เป็นเพศหญิง จำนวน 113 คน (ร้อยละ 74.8) และเพศชาย จำนวน 38 คน (ร้อยละ 25.2)

ชั้นปี นักศึกษาส่วนใหญ่ชั้นปีที่ 1 จำนวน 123 คน (ร้อยละ 81.5) และชั้นปีที่ 2 จำนวน 28 คน (ร้อยละ 18.5)

คณะ นักศึกษาส่วนใหญ่คณะวิทยาการจัดการ จำนวน 53 คน (ร้อยละ 35.1) รองลงมา คือ คณะศิลปศาสตร์ จำนวน 48 คน (ร้อยละ 31.8) และคณะเกษตรศาสตร์ จำนวน 28 คน (ร้อยละ 18.5) น้อยที่สุด คือ คณะแพทยศาสตร์ จำนวน 22 คน (ร้อยละ 14.6) ตามลำดับ ดังตารางที่ 1

**ตารางที่ 1 สถานภาพทั่วไปของนักศึกษา**

|  |  |  |
| --- | --- | --- |
| สถานภาพทั่วไปของนักศึกษา | จำนวน (คน) | ร้อยละ |
| เพศ |  |  |
| ชาย | 38 | 25.2 |
| หญิง | 113 | 74.8 |
| ชั้นปี |  |  |
| ชั้นปีที่ 1 | 123 | 81.5 |
| ชั้นปีที่ 2 | 28 | 18.5 |
| คณะ |  |  |
| แพทยศาสตร์ | 22 | 14.6 |
| ศิลปศาสตร์ | 48 | 31.8 |
| เกษตรศาสตร์ | 28 | 18.5 |
| วิทยาการจัดการ | 53 | 35.1 |
| รวม | 151 | 100.00 |

**2. การเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

แหล่งสารสนเทศบุคคล นักศึกษามีการเข้าถึงสารสนเทศโดยสอบถามอาจารย์ มากที่สุด จำนวน 88 คน (ร้อยละ 58.3) รองลงมา คือ สอบถามเพื่อนหรือรุ่นพี่ในสาขาวิชา จำนวน 44 คน (ร้อยละ 29.1) และสอบถามบุคลากรหรือผู้เชี่ยวชาญ จำนวน 42 คน (ร้อยละ 27.8) น้อยที่สุด คือ สอบถามบรรณารักษ์หรือเจ้าหน้าที่ห้องสมุด จำนวน 31 คน (ร้อยละ 20.5) ตามลำดับ

แหล่งสารสนเทศสถาบัน นักศึกษาส่วนใหญ่การเข้าถึงสารสนเทศจากศูนย์วิทยบริการ จำนวน 81 คน (ร้อยละ 53.6) และห้องสมุดประจำคณะ จำนวน 77 คน (ร้อยละ 51.0)

แหล่งสารสนเทศสื่อสารมวลชน นักศึกษามีการเข้าถึงสารสนเทศจากเว็บไซต์สำนักข่าว มากที่สุด จำนวน 98 คน (ร้อยละ 64.9) รองลงมา คือ โทรทัศน์ จำนวน 55 คน (ร้อยละ 36.4) น้อยที่สุด คือ วิทยุ จำนวน 6 คน (ร้อยละ 4.0) ตามลำดับ

แหล่งสารสนเทศอินเทอร์เน็ต นักศึกษามีการเข้าถึงสารสนเทศโดยใช้ Search Engine มากที่สุด จำนวน 105 คน (ร้อยละ 69.5) รองลงมา คือ ฐานข้อมูลออนไลน์ จำนวน 85 คน (ร้อยละ 56.3) และสื่อสังคมออนไลน์ จำนวน 61 คน (ร้อยละ 40.4) น้อยที่สุด คือ ฐานข้อมูล E-book จำนวน 18 คน (ร้อยละ 11.9) ตามลำดับ ดังตารางที่ 2

**ตารางที่ 2 การเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

|  |  |  |
| --- | --- | --- |
| การเข้าถึงแหล่งสารสนเทศ  เพื่อการเขียนงานทางวิชาการ | จำนวน (คน) | ร้อยละ |
| แหล่งสารสนเทศบุคคล |  |  |
| สอบถามอาจารย์ | 88 | 58.3 |
| สอบถามบุคลากรหรือผู้เชี่ยวชาญ | 42 | 27.8 |
| สอบถามบรรณารักษ์หรือเจ้าหน้าที่ห้องสมุด | 31 | 20.5 |
| สอบถามเพื่อนหรือรุ่นพี่ในสาขาวิชา | 44 | 29.1 |
| แหล่งสารสนเทศสถาบัน |  |  |
| ศูนย์วิทยบริการ | 81 | 53.6 |
| ห้องสมุดประจำคณะ | 77 | 51.0 |
| แหล่งสารสนเทศสื่อสารมวลชน |  |  |
| โทรทัศน์ | 55 | 36.4 |
| วิทยุ | 6 | 4.0 |
| เว็บไซต์สำนักข่าว | 98 | 64.9 |
| แหล่งสารสนเทศอินเทอร์เน็ต |  |  |
| Search Engine เช่น Google | 105 | 69.5 |
| ฐานข้อมูล E-book เช่น Gale | 18 | 11.9 |
| ฐานข้อมูลออนไลน์ เช่น Thailis ThaiJo EBSCOHost | 85 | 56.3 |
| สื่อสังคมออนไลน์ | 61 | 40.4 |

**3. การรับรู้และการเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

**3.1 การรับรู้และการเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

การรับรู้และการเข้าถึงแหล่งสารสนเทศบุคคล พบว่า นักศึกษามีความสะดวกในการเข้าถึงแหล่งสารสนเทศ อยู่ในระดับมาก (****=3.91, S.D.=0.720) และมีความง่ายในการเข้าถึงแหล่งสารสนเทศ อยู่ในระดับมาก (****=3.73, S.D.=0.769)

การรับรู้และการเข้าถึงแหล่งสารสนเทศสถาบัน พบว่า นักศึกษามีความสะดวกในการเข้าถึงแหล่งสารสนเทศ อยู่ในระดับมาก (****=3.89, S.D.=0.724) และมีความง่ายในการเข้าถึงแหล่งสารสนเทศ อยู่ในระดับมาก (****=3.80, S.D.=0.765)

การรับรู้และการเข้าถึงแหล่งสารสนเทศสื่อสารมวลชน พบว่า นักศึกษามีความสะดวกในการเข้าถึงแหล่งสารสนเทศ อยู่ในระดับมาก (****=3.87, S.D.=0.733) และมีความง่ายในการเข้าถึงแหล่งสารสนเทศ อยู่ในระดับมาก (****=3.85, S.D.=0.674)

การรับรู้และการเข้าถึงแหล่งสารสนเทศอินเทอร์เน็ต พบว่า นักศึกษามีความสะดวกในการเข้าถึงแหล่งสารสนเทศ อยู่ในระดับมาก (****=4.41, S.D.=0.715) และมีความง่ายในการเข้าถึงแหล่งสารสนเทศ อยู่ในระดับมาก (****=4.32, S.D.=0.727) ดังตารางที่ 3

**ตารางที่ 3 การรับรู้และการเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

|  |  |  |  |  |
| --- | --- | --- | --- | --- |
| การรับรู้และการเข้าถึงแหล่งสารสนเทศ  เพื่อการเขียนงานทางวิชาการ | |  | S.D. | ระดับ |
| การเข้าถึงแหล่งสารสนเทศบุคคล | - ความสะดวก | 3.91 | .720 | มาก |
| - ความง่ายในการเข้าถึง | 3.73 | .769 | มาก |
| การเข้าถึงแหล่งสารสนเทศสถาบัน | - ความสะดวก | 3.89 | .724 | มาก |
| - ความง่ายในการเข้าถึง | 3.80 | .765 | มาก |
| การเข้าถึงแหล่งสารสนเทศสื่อสารมวลชน | - ความสะดวก | 3.87 | .733 | มาก |
| - ความง่ายในการเข้าถึง | 3.85 | .674 | มาก |
| การเข้าถึงแหล่งสารสนเทศอินเทอร์เน็ต | - ความสะดวก | 4.41 | .715 | มาก |
| - ความง่ายในการเข้าถึง | 4.32 | .727 | มาก |

**3.2 การตัดสินใจใช้แหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

การตัดสินใจใช้แหล่งสารสนเทศเพื่อการเขียนงานทางวิชาการ พบว่า นักศึกษาตัดสินใจใช้แหล่งสารสนเทศอินเทอร์เน็ต มากที่สุด จำนวน 127 คน (ร้อยละ 84.1) รองลงมาคือ แหล่งสารสนเทศบุคคล จำนวน 105 คน (ร้อยละ 69.5) และแหล่งสารสนเทศสถาบัน จำนวน 103 คน (ร้อยละ 68.2) น้อยที่สุด คือ แหล่งสารสนเทศสื่อสารมวลชน จำนวน 26 คน (ร้อยละ 17.2) ตามลำดับ ดังตารางที่ 4

**ตารางที่ 4 การตัดสินใจใช้แหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

|  |  |  |
| --- | --- | --- |
| การตัดสินใจใช้แหล่งสารสนเทศ  เพื่อการเขียนงานทางวิชาการ | จำนวน (คน) | ร้อยละ |
| แหล่งสารสนเทศบุคคล | 105 | 69.5 |
| แหล่งสารสนเทศสถาบัน | 103 | 68.2 |
| แหล่งสารสนเทศสื่อสารมวลชน | 26 | 17.2 |
| แหล่งสารสนเทศอินเทอร์เน็ต | 127 | 84.1 |

**4. ปัจจัยที่มีอิทธิพลต่อการตัดสินใจใช้แหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

**4.1 แหล่งสารสนเทศบุคคล**

ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศบุคคล พบว่า คณะ มีอิทธิพลต่อการตัดสินใจใช้แหล่งสารสนเทศบุคคล อย่างมีนัยสำคัญทางสถิติที่ระดับ 0.01 เมื่อพิจารณารายด้าน พบว่า 1) คณะศิลปศาสตร์ เมื่อเทียบกับคณะแพทยศาสตร์ มีโอกาสตัดสินใจใช้แหล่งสารสนเทศบุคคลมากกว่า 6.972 เท่า และ 2) คณะวิทยาการจัดการ เมื่อเทียบกับคณะแพทยศาสตร์ มีโอกาสตัดสินใจใช้แหล่งสารสนเทศบุคคลมากกว่า 4.694 เท่า ดังตารางที่ 5

**ตารางที่ 5 ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศบุคคลเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

|  |  |  |  |  |  |
| --- | --- | --- | --- | --- | --- |
|  | B | S.E. | Wald | Sig. | Exp(B) |
| เพศ | -.799 | .798 | 1.002 | .317 | .450 |
| ชั้นปี | .815 | .836 | .951 | .330 | 2.258 |
| คณะ (แพทยศาสตร์) (Ref.) | |  | 10.461 | .005\*\* |  |
| (ศิลปศาสตร์) | 1.942 | .805 | 5.815 | .016\* | 6.972 |
| (เกษตรศาสตร์) | -1.265 | 1.178 | 1.152 | .283 | .282 |
| (วิทยาการจัดการ) | 3.207 | 1.146 | 7.830 | .005\*\* | 4.694 |
| ค่าคงที่ | 1.236 | 1.985 | .388 | .534 | 3.441 |
| Nagelkerke R Square =.203, Observes= 89.0 | | | | | |

\*p<0.05, \*\*p<0.01

**4.2 แหล่งสารสนเทศสถาบัน**

ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศสถาบัน พบว่า

ชั้นปี มีอิทธิพลต่อการตัดสินใจใช้แหล่งสารสนเทศสถาบัน อย่างมีนัยสำคัญทางสถิติที่ระดับ 0.01 เมื่อพิจารณารายด้าน พบว่า ชั้นปีที่ 2 เมื่อเทียบกับชั้นปีที่ 1 มีโอกาสตัดสินใจใช้แหล่งสารสนเทศสถาบันมากกว่า 9.570 เท่า

คณะ มีอิทธิพลต่อการตัดสินใจใช้แหล่งสารสนเทศสถาบัน อย่างมีนัยสำคัญทางสถิติที่ระดับ 0.05 เมื่อพิจารณารายด้าน พบว่า คณะศิลปศาสตร์ เมื่อเทียบกับคณะแพทยศาสตร์ มีโอกาสตัดสินใจใช้แหล่งสารสนเทศสถาบันมากกว่า 7.663 เท่า ดังตารางที่ 6

**ตารางที่ 6 ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศสถาบันเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

|  |  |  |  |  |  |
| --- | --- | --- | --- | --- | --- |
|  | B | S.E. | Wald | Sig. | Exp(B) |
| เพศ | 1.100 | .776 | 2.009 | .156 | 3.003 |
| ชั้นปี | 3.387 | 1.217 | 7.750 | .005\*\* | 9.570 |
| คณะ (แพทยศาสตร์) (Ref.) | |  | 7.915 | .019\* |  |
| (ศิลปศาสตร์) | 2.036 | .724 | 7.915 | .005\*\* | 7.663 |
| (เกษตรศาสตร์) | -18.972 | 6296.138 | .000 | .998 | .000 |
| (วิทยาการจัดการ) | 21.009 | 6296.141 | .000 | .997 | 1.330 |
| ค่าคงที่ | -5.228 | 2.240 | 5.447 | .020\* | .005 |
| Nagelkerke R Square =.422, Observes= 89.7 | | | | | |

\*p<0.05, \*\*p<0.01

**4.3 แหล่งสารสนเทศสื่อสารมวลชน**

ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศสื่อสารมวลชน พบว่า ชั้นปี มีอิทธิพลต่อการตัดสินใจใช้แหล่งสารสนเทศสื่อสารมวลชน อย่างมีนัยสำคัญทางสถิติที่ระดับ 0.01 เมื่อพิจารณารายด้าน พบว่า ชั้นปีที่ 2 เมื่อเทียบกับชั้นปีที่ 1 มีโอกาสตัดสินใจใช้แหล่งสารสนเทศสื่อสารมวลชนมากกว่า 1.070 เท่า ดังตารางที่ 7

**ตารางที่ 7 ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศสื่อสารมวลชนเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

|  |  |  |  |  |  |
| --- | --- | --- | --- | --- | --- |
|  | B | S.E. | Wald | Sig. | Exp(B) |
| เพศ | -.507 | .679 | .558 | .455 | .602 |
| ชั้นปี | -2.662 | .935 | 8.110 | .004\*\* | 1.070 |
| คณะ (แพทยศาสตร์) (Ref.) | |  | 1.739 | .419 |  |
| (ศิลปศาสตร์) | -.826 | .627 | 1.739 | .187 | .438 |
| (เกษตรศาสตร์) | 20.585 | 6048.855 | .000 | .997 | 8.710 |
| (วิทยาการจัดการ) | -21.411 | 6048.871 | .000 | .997 | .000 |
| ค่าคงที่ | 3.830 | 1.837 | 4.346 | .037\* | 46.085 |
| Nagelkerke R Square =.423, Observes= 80.8 | | | | | |

\*p<0.05, \*\*p<0.01

**4.4 แหล่งสารสนเทศอินเทอร์เน็ต**

ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศอินเทอร์เน็ต พบว่า ไม่พบปัจจัยที่มีอิทธิพลต่อการตัดสินใจใช้แหล่งสารสนเทศอินเทอร์เน็ต ดังตารางที่ 8

**ตารางที่ 8 ผลการวิเคราะห์ตัวแปรปัจจัยส่วนบุคคลที่ส่งผลต่อการตัดสินใจใช้แหล่งสารสนเทศอินเทอร์เน็ตเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

|  |  |  |  |  |  |
| --- | --- | --- | --- | --- | --- |
|  | B | S.E. | Wald | Sig. | Exp(B) |
| เพศ | -16.704 | 6313.277 | .000 | .998 | .000 |
| ชั้นปี | -.768 | 11243.612 | .000 | 1.000 | .464 |
| คณะ (แพทยศาสตร์) (Ref.) | |  | .829 | .661 |  |
| (ศิลปศาสตร์) | -17.027 | 8098.676 | .000 | .998 | .000 |
| (เกษตรศาสตร์) | 1.072 | 1.178 | .829 | .363 | 2.921 |
| (วิทยาการจัดการ) | -18.099 | 8098.676 | .000 | .998 | .000 |
| ค่าคงที่ | 54.815 | 21968.485 | .000 | .998 | 6.396 |
| Nagelkerke R Square =.159, Observes= 96.9 | | | | | |

\*p<0.05, \*\*p<0.01

**อภิปรายผลการวิจัย**

จากผลการวิจัยเรื่อง ปัจจัยที่มีอิทธิพลต่อการตัดสินใจใช้แหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์ สามารถอภิปรายผลตามวัตถุประสงค์การวิจัยได้ดังนี้

**1. เพื่อศึกษาการเข้าถึงแหล่งสารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

การเข้าถึงแหล่งสารสนเทศเพื่อการเขียนงานทางวิชาการของนักศึกษา พบว่า นักศึกษาเข้าถึงแหล่งสารสนเทศอินเทอร์เน็ต โดยใช้โปรแกรมค้นหาข้อมูล (Search Engine) เช่น Google มากที่สุด สอดคล้องกับงานวิจัยของ บุหลัน กุลวิจิตร (2558) พบว่า นักศึกษามีการใช้แหล่งสารสนเทศประเภทอินเทอร์เน็ตมากที่สุด และใช้เครื่องมือที่เข้าถึงสารสนเทศ โดย Search engine เช่น Google มากที่สุด เนื่องจากเป็นเครื่องมือที่ช่วยทำให้เข้าถึงสารสนเทศที่ต้องการค้นหา รวมถึงมีข้อมูลที่น่าสนใจที่เกี่ยวข้องกับการเรียน สอดคล้องกับงานวิจัยของ Kurniasih et al. (2018) พบว่า นักศึกษาที่เป็นกลุ่มตัวอย่างใช้ Google บ่อยมากในกิจกรรมการเรียนรู้ และใช้เครื่องมือค้นหาข้อมูลในการหาแหล่งอ้างอิงสำหรับการทำรายงานและวิทยานิพนธ์

การรับรู้และการเข้าถึงแหล่งสารสนเทศเพื่อการเขียนงานทางวิชาการของนักศึกษา ด้านความสะดวกและความง่ายในการเข้าถึงแหล่งสารสนเทศ พบว่า แหล่งสารสนเทศอินเทอร์เน็ตเป็นแหล่งสารสนเทศที่นักศึกษาเลือกใช้มาก มีความสะดวกในการเข้าถึงแหล่งสารสนเทศ อยู่ในระดับมาก และมีความง่ายในการเข้าถึงแหล่งสารสนเทศ อยู่ในระดับมาก เนื่องจากมีความสะดวกและสามารถค้นหาข้อมูลที่ต้องการได้ง่ายดายและรวดเร็ว สอดคล้องกับงานวิจัยของ นวรัตน์ เขียวแก้ว และภีมศักดิ์ เอ้งฉ้วน (2563) พบว่า การรับรู้และการเข้าถึงแหล่งสารสนเทศอินเทอร์เน็ตหรือเว็บไซต์ของนักศึกษา มีด้านความสะดวกและความง่าย อยู่ในระดับมาก เนื่องจากนักศึกษามีความสะดวกในการค้นหาข้อมูลจากเครื่องคอมพิวเตอร์หรือมือถือของตนเอง อีกทั้งโปรแกรมค้นหาข้อมูลที่มีบนแหล่งสารสนเทศอินเทอร์เน็ต ทำให้ผู้ใช้งานสามารถค้นหางานเขียนทางวิชาการได้อย่างกว้างขวางจากแหล่งบริการสืบค้นเพียงที่เดียวได้อย่างสะดวกและรวดเร็วขึ้น (วรวรรณ วาณิชย์เจริญชัย, 2561)

การตัดสินใจใช้แหล่งสารสนเทศเพื่อการเขียนงานทางวิชาการ พบว่า นักศึกษาตัดสินใจใช้แหล่งสารสนเทศอินเทอร์เน็ต มากที่สุด เนื่องจากมหาวิทยาลัยมีระบบเครือข่ายแบบไร้สายรองรับ ทำให้นักศึกษาสามารถสืบค้นสารสนเทศได้อย่างสะดวก สอดคล้องกับงานวิจัยของ ธิดารัตน์ บุญล้อม (2560) พบว่า ปัจจุบันเป็นยุคของเทคโนโลยีสารสนเทศ ที่สามารถเข้าถึงสารสนเทศอินเทอร์เน็ตได้ตลอด 24 ชั่วโมง และการให้บริการ Wifi ในห้องสมุดและพื้นที่โดยรอบโรงเรียน มีความเร็ว ครอบคลุมและทั่วถึง จึงทำให้ง่ายต่อการเข้าถึงสารสนเทศที่ต้องการ

**2. เพื่อศึกษาปัจจัยที่มีอิทธิพลต่อการตัดสินใจใช้สารสนเทศเพื่อการเขียนงานทางวิชาการของนักศึกษามหาวิทยาลัยนราธิวาสราชนครินทร์**

แหล่งสารสนเทศบุคคล พบว่า คณะเป็นปัจจัยส่วนบุคคลที่มีอิทธิพลต่อการตัดสินใจใช้สารสนเทศเพื่อการเขียนงานทางวิชาการ โดยคณะศิลปศาสตร์และคณะวิทยากรจัดการ มีโอกาสตัดสินใจใช้แหล่งสารสนเทศบุคคล ได้แก่ สอบถามอาจารย์ ผู้เชี่ยวชาญ เพื่อนหรือรุ่นพี่ในสาขาวิชามากกว่าคณะแพทยศาสตร์ เนื่องจากนักศึกษาจากคณะศิลปศาสตร์และคณะวิทยาการจัดการได้รับมอบหมายให้เขียนงานทางวิชาการภายใต้หัวข้อที่เกี่ยวกับภูมิปัญญาท้องถิ่น ซึ่งนักศึกษาต้องการคำแนะนำจากอาจารย์เป็นอย่างมากในการเก็บข้อมูลหรือการเตรียมความพร้อมก่อนลงพื้นที่สัมภาษณ์ผู้เชี่ยวชาญหรือปราชญ์ชาวบ้าน สอดคล้องกับงานวิจัยของ ธัญญาลักษณ์ ใจเที่ยง (2559) พบว่า นักศึกษาเห็นว่าอาจารย์เป็นแหล่งสารสนเทศบุคคลที่มีความน่าเชื่อถือ เพราะการศึกษาค้นคว้าสารสนเทศเพิ่มเติมนั้น อาจารย์เป็นแหล่งสารสนเทศที่ให้ความรู้ คำแนะนำ หรือสามารถชี้แนะแนวทางการแก้ปัญหาต่างๆ ได้ตรงประเด็น

แหล่งสารสนเทศสถาบัน พบว่า ชั้นปีเป็นปัจจัยส่วนบุคคลที่มีอิทธิพลต่อการตัดสินใจใช้สารสนเทศเพื่อการเขียนงานทางวิชาการ โดยนักศึกษาชั้นปีที่ 2 มีโอกาสตัดสินใจใช้แหล่งสารสนเทศสถาบันมากกว่านักศึกษาชั้นปีที่ 1 เนื่องจากนักศึกษาชั้นปีที่ 1 เป็นนักศึกษาใหม่ ยังขาดความรู้และทักษะในการสืบค้นรายการบรรณานุกรมออนไลน์ (Online Public Access Catalog: OPAC) (โชติมา วัฒนะ, 2563) อีกทั้งมีประสบการณ์การใช้บริการศูนย์วิทยบริการหรือห้องสมุดประจำคณะน้อยกว่านักศึกษาชั้นปีที่ 2 สอดคล้องกับงานวิจัยของ กิตติพศ ทูปิยะ (2560) พบว่า นิสิตที่มีประสบการณ์มากกว่า ย่อมมีความเชี่ยวชาญ มีความรู้และสามารถเข้าถึงสารสนเทศที่หลากหลายมากกว่านิสิตที่มีประสบการณ์น้อยกว่า นอกจากนี้ พบว่า คณะเป็นอีกหนึ่งปัจจัยที่มีอิทธิพลต่อการตัดสินใจใช้สารสนเทศสถาบัน โดยคณะศิลปศาสตร์ มีโอกาสตัดสินใจใช้แหล่งสารสนเทศสถาบันมากกว่าคณะแพทยศาสตร์ เนื่องจากคณะศิลปศาสตร์ได้ส่งเสริมและสนับสนุนให้นักศึกษาคณะศิลปศาสตร์เข้าห้องสมุดและศูนย์ภาษาของคณะ เพื่อให้เกิดความรู้และทักษะการค้นคว้าทรัพยากรสารสนเทศที่หลากหลาย ทั้งนี้มีความสะดวกซึ่งไม่ต้องเสียเวลาในการเดินทาง

แหล่งสารสนเทศสื่อมวลชน พบว่า ชั้นปีเป็นปัจจัยส่วนบุคคลที่มีอิทธิพลต่อการตัดสินใจใช้สารสนเทศเพื่อการเขียนงานทางวิชาการ โดยนักศึกษาชั้นปีที่ 2 มีโอกาสตัดสินใจใช้แหล่งสารสนเทศสื่อสารมวลชน ได้แก่ โทรทัศน์ วิทยุ เว็บไซต์สำนักข่าว มากกว่านักศึกษาชั้นปีที่ 1 โดยระดับชั้นปีที่สูงขึ้น มีความต้องการใช้สารสนเทศที่ตรงกับสาขาวิชาจากแหล่งสารสนเทศที่หลากหลายมากขึ้น ซึ่งสอดคล้องกับงานวิจัยของ บุหลัน กุลวิจิตร (2558) พบว่า นักศึกษาที่มีชั้นปีต่างกันมีการใช้สารสนเทศแตกต่างกัน โดยนักศึกษาชั้นปีที่สูงกว่าจะมีระดับการใช้เครื่องมือที่ใช้ในการเข้าถึงสารสนเทศและทรัพยากรสารสนเทศที่มากกว่า เพื่อใช้ในการเพิ่มพูนความรู้และประกอบการทำรายงานหรือวิจัย

แหล่งสารสนเทศอินเทอร์เน็ต พบว่า ไม่พบปัจจัยส่วนบุคคลใดที่ส่งผลต่อการตัดสินใจใช้แหล่งสารสนเทศอินเทอร์เน็ตเพื่อการเขียนงานทางวิชาการ เนื่องจากนักศึกษาจำเป็นต้องสืบค้นสารสนเทศเพื่อนำไปใช้ในการเขียนงานวิชาการที่ได้รับมอบหมาย ส่วนใหญ่เริ่มจากการเลือกหัวข้อและการสำรวจข้อมูลที่เกี่ยวข้องโดยใช้แหล่งสารสนเทศอินเทอร์เน็ต สอดคล้องกับงานวิจัยของสุมาลี พงศดิลก (2559); ชลภัสส์ วงษ์ประเสริฐ, สมาน ลอยฟ้า และเพ็ญพันธ์ เพชรศร (2556) พบว่า นักศึกษามีพฤติกรรมการแสวงหาสารสนเทศตามแนวคิดของ Ellis โดยเริ่มต้นจากการศึกษาวรรณกรรมที่เกี่ยวข้องและศึกษาจากอินเทอร์เน็ต เนื่องจากเป็นแหล่งสารสนเทศที่เข้าถึงได้ง่าย เข้าถึงได้ทันที ข้อมูลมีความทันสมัย และสามารถสืบค้นสารสนเทศในเชิงวิชาการได้หลากหลายและกว้างยิ่งขึ้น จึงทำให้อินเทอร์เน็ตเป็นแหล่งสารสนเทศที่สำคัญในการศึกษาของนักศึกษาในทุกระดับ

**ข้อเสนอแนะ**

**1. ข้อเสนอแนะในการนำผลการวิจัยไปใช้**

จากผลการวิจัย ผู้วิจัยขอเสนอแนะในการนำผลการวิจัยไปใช้ดังนี้

1.1 นักศึกษาส่วนใหญ่เลือกใช้แหล่งสารสนเทศอินเทอร์เน็ต ทางคณะหรือมหาวิทยาลัยควรส่งเสริมและสนับสนุนเรื่องฐานข้อมูลออนไลน์ที่สามารถสืบค้นสารสนเทศได้หลากหลาย รองรับการทำงานวิชาการที่ครอบคลุมในทุกสาขาวิชา ทั้งนี้ควรประชาสัมพันธ์ฐานข้อมูลออนไลน์ต่างๆ ให้นักศึกษาทราบอย่างทั่วถึง พร้อมแนะนำแนวทางการสืบค้นสารสนเทศเพื่อให้ได้สารสนเทศตรงตามความต้องการและเกิดประโยชน์สูงสุดกับนักศึกษา

1.2 ในรายวิชาที่เกี่ยวข้องกับการค้นคว้าหรือการเขียนงานทางวิชาการในรูปแบบต่างๆ อาจารย์ควรจัดการเรียนการสอนที่เสริมความรู้และทักษะการเข้าถึงสารสนเทศจากแหล่งสารสนเทศ ได้แก่ แหล่งสารสนเทศสถาบัน แหล่งสารสนเทศสื่อสารมวลชน และแหล่งสารสนเทศอินเทอร์เน็ต ให้กับนักศึกษาชั้นปีที่ 1 เพื่อทำให้นักศึกษามีพื้นฐานที่ดีตั้งแต่เริ่มต้น ทำให้เกิดประสบการณ์และสามารถเลือกใช้แหล่งสารสนเทศได้อย่างเหมาะสมและเป็นประโยชน์กับการเรียนที่สูงขึ้นต่อไป

**2. ข้อเสนอแนะในการวิจัยครั้งต่อไป**

2.1 ควรศึกษาพฤติกรรมการใช้สารสนเทศของนักศึกษาระดับปริญญาตรี มหาวิทยาลัยนราธิวาสราชนครินทร์ โดยใช้กลุ่มตัวอย่างจากแผนการศึกษาทุกหลักสูตร เพื่อเป็นแนวทางในการพัฒนาและปรับปรุงทรัพยากรสารสนเทศให้เพียงพอและเหมาะสม

2.2 ควรศึกษาพฤติกรรมการเลือกใช้แหล่งสารสนเทศ โดยการวิจัยแบบผสมผสานเชิงคุณภาพและเชิงปริมาณ เพื่อทำให้ทราบข้อมูลในเชิงลึก และเป็นแนวทางในการพัฒนาแหล่งสารสนเทศต่างๆ ให้ตรงกับความต้องการของนักศึกษา

**รายการอ้างอิง**

กิตติพศ ทูปิยะ. (2560). *พฤติกรรมการใช้อินเทอร์เน็ตและสารสนเทศของนิสิตมหาวิทยาลัยบูรพา* (วิทยานิพนธ์ปริญญามหาบัณฑิต). ชลบุรี: มหาวิทยาลัยบูรพา.

ชลภัสส์ วงษ์ประเสริฐ, สมาน ลอยฟ้า และเพ็ญพันธ์ เพชรศร. (2556). พฤติกรรมสารสนเทศของ นักศึกษาระดับปริญญาตรี มหาวิทยาลัยขอนแก่น. *วารสารมนุษยศาสตร์ สังคมศาสตร์, 30*(3), 157-196.

โชติมา วัฒนะ. (2563). พฤติกรรมการใช้สารสนเทศของนิสิตปริญญาตรี มหาวิทยาลัยศรีนครินทร วิโรฒ. *วารสารบรรณศาสตร์, 13*(2), 1-11.

ธิดารัตน์ บุญล้อม. (2560). *ปัจจัยที่มีผลกระทบต่อการเลือกแหล่งสารสนเทศเพื่อการศึกษาค้นคว้า* *อิสระ: กรณีศึกษาของนักเรียนโรงเรียนสายปัญญารังสิต* (วิทยานิพนธ์ปริญญามหาบัณฑิต). กรุงเทพฯ: มหาวิทยาลัยรามคำแหง.

ธัญญาลักษณ์ ใจเที่ยง. (2559). พฤติกรรมการแสวงหาและการใช้สารสนเทศของนักศึกษา สถาบัน บัณฑิตพัฒนศิลป์. *วารสารสารสนเทศ, 15*(2), 58-71.

นวรัตน์ เขียวแก้ว และภีมศักดิ์ เอ้งฉ้วน. (2563). การรับรู้และการเข้าถึงแหล่งสารสนเทศของนักศึกษาระดับบัณฑิตศึกษา มหาวิทยาลัยสุโขทัยธรรมาธิราช. *วารสารอิเล็กทรอนิกส์การเรียนรู้ทางไกลเชิงนวัตกรรม, 10*(2), 108-118. สืบค้นจาก https://so01.tci-thaijo.org/index.php/e-jodil/article/view/244912

บุญชม ศรีสะอาด. (2553). *การวิจัยเบื้องต้น* (พิมพ์ครั้งที่ 9). กรุงเทพฯ: สุวีริยาสาส์น.

บุหลัน กุลวิจิตร. (2558). การใช้สารสนเทศของนักศึกษาระดับปริญญาตรีคณะอักษรศาสตร์ มหาวิทยาลัยศิลปากร. *วารสาร Veridian สาขามนุษยศาสตร์ สังคมศาสตร์ และศิลปะ, 8*(1), 868-886. สืบค้นจาก https://he02.tci-thaijo.org/index.php/Veridian-E- Journal/article/view/31798

ภคพร อำมาตย์มณี ชุ่มอินทรจักร์. (2558). *พฤติกรรมการรู้สารสนเทศเพื่อการศึกษาของนักศึกษา ระดับปริญญาตรี มหาวิทยาลัยธุรกิจบัณฑิตย์* (รายงานผลการวิจัย). กรุงเทพฯ: มหาวิทยาลัยธุรกิจบัณฑิตย์.

วรวรรณ วาณิชย์เจริญชัย. (2561). แหล่งสารสนเทศบนอินเทอร์เน็ต. *วารสารสารสนเทศศาสตร์, 36*(1), 146-156. สืบค้นจาก https://so03.tci-thaijo.org/index.php/jiskku/article/ view/134768

สุมาลี พงศดิลก. (2559). *พฤติกรรมการแสวงหาสารสนเทศของนิสิตระดับบัณฑิตศึกษา คณะ แพทยศาสตร์ จุฬาลงกรณ์มหาวิทยาลัย* (วิทยานิพนธ์ปริญญามหาบัณฑิต). กรุงเทพฯ: มหาวิทยาลัยรามคำแหง.

Cronbach, L. J. (1970). *Essentials of Psychological Testing* (3rd ed.). New York: Harper and Row.

Khan, S. I. (2017). *Electronic information resources: Access and use*. Retrieved from http://www.infosciencetoday.org/digital-information-system/electronic- information-resources-access-and-use.html

Kurniasih, N., Kurniawati, N., Yulianti, Rahim, R., Sujito, Ikhwan, A., … Napitupulu, D. (2018). The utilization of search engines by students of the Library and Information Science Program at Universitas Padjadjaran. *Journal of Physics: Conference Series, 1114*(1), 012085. doi: 10.1088/1742-6596/1114/1/012085

Yamane, T. (1973). *Statistics An Introductory Analysis* (3rd ed.). New York: Harper and Row.